Alejandro Mayorkas

Alejandro Nicholas Mayorkas (lahir 24 November 1959) ialah seorang peguam dan pegawai kerajaan Amerika Syarikat. Beliau merupakan Setiausaha Keselamatan Tanah Air Amerika Syarikat ke-7 yang terkini sejak 2 Februari 2021.

Dilahirkan di Cuba, beliau dibesarkan di Los Angeles dan merupakan graduan Universiti California, Berkeley dan Sekolah Perundangan Loyola. Semasa pentadbiran presiden Bill Clinton, Mayorkas berkhidmat sebagai Peguam A.S. untuk Daerah Tengah California. Di bawah pentadbiran presiden Barack Obama, beliau bertugas di Jabatan Keselamatan Tanah Air, pertama sebagai Pengarah Perkhidmatan Kewarganegaraan dan Imigresen AS (2009–2013) dan kemudian sebagai Timbalan Setiausaha (2013–2016).

Pada tahun 2016, Mayorkas menjadi rakan kongsi di Wilmer Cutler Pickering Hale and Dorr, sebuah firma undang-undang di Washington, D.C..

Kehidupan awal 
Alejandro Nicholas Mayorkas dengan nama samaran Ali Mayorkas, dilahirkan di Havana, Cuba pada 24 November 1959. Ibu bapanya tiba di Amerika Syarikat bersama beliau dan adiknya pada tahun 1960 sebagai pelarian berikutan Revolusi Cuba. Beliau tinggal di Miami, Florida sebelum keluarganya berpindah ke Los Angeles, California, tempat beliau dibesarkan ketika beliau masih muda. Mayorkas dibesarkan di Beverly Hills dan bersekolah di Beverly Hills High School.

Bapa beliau berbangsa Yahudi Cuba dengan latar belakang Sephardi yang memiliki dan mengendalikan kilang bulu keluli di Havana. Ibunya pula berbangsa Yahudi Romania yang melarikan diri dari Holokus ke Cuba pada tahun 1940-an. Revolusi Cuba menandakan kali kedua ibu Mayorkas terpaksa melarikan diri dari negara yang dianggapnya sebagai rumah.

Pendidikan 
Mayorkas menerima ijazah Sarjana Muda Sastera dengan mendapat pengiktirafan dari Universiti California, Berkeley pada tahun 1981. Beliau menerima ijazah Doktor Juris dari Sekolah Perundangan Loyola pada tahun 1985.

Setiausaha Keselamatan Tanah Air (2021–kini) 
Pada bulan November 2020, Presiden Joe Biden mengumumkan bahawa beliau telah mencalonkan Mayorkas sebagai Setiausaha Keselamatan Tanah Air di bawah pentadbirannya. Pencalonannya disahkan oleh Senat pada 2 Februari 2021.

Kehidupan peribadi 
Mayorkas dan isterinya, Tanya mempunyai dua orang anak perempuan, Giselle dan Amelia. Beliau berbangsa Yahudi. Beliau juga seorang pelari dan pemain tenis dan skuasy.

Rujukan

Sumber

Pautan luar 

Kelahiran 1959
Orang hidup
Yahudi Amerika Syarikat
Ahli politik Amerika Syarikat
Ahli kabinet pentadbiran Biden